ანდრონიკე (სამოცდაათთაგანი)
მოციქული ანდრონიკე (ბერძ. Ανδρόνικος) — ქრისტეს მოციქული, პანონიის ეპისკოპოსი, მართლმადიდებელი ეკლესიის წმინდანი, ხსენების დღე არის ძველი სტილით 17 მაისი, ახალი სტილით — 30 მაისი. წმიდა მოციქული ანდრონიკე და თანამდგომი მისი იუნია (I საუკუნე) წმინდა პავლე მოციქულის ნათესავები იყვნენ. მათ მოღვაწეობას ახსენებს მოციქული რომაელთა მიმართ ეპისტოლეში: წმინდა ანდრონიკეს ხელი დაასხეს პანონიის ეპისკოპოსად. მათ ქადაგებით მოიარეს სხვა ქვეყნებიც. წმინდანთა მოღვაწეობის შედეგად წარმართები ქრისტიანდებოდნენ, ანადგურებდნენ საკერპოებს და მათ ნაცვლად ქრისტიანულ ტაძრებს აშენებდნენ. ცნობილია, რომ ისინი მოწამეობრივად აღესრულნენ ქრისტესთვის. V საუკუნეში იმპერატორების არკადიუსისა და ჰონორიუსის დროს მოხდა მათი წმინდა ნაწილების აღმოყვანება. შემდგომ ამ ადგილას აშენდა დიდი ტაძარი.